**Plenilske in ugrabljene revije, zavajajoče metrike**

V elektronskem založništvu, tudi odprto dostopnem, se v akademskem okolju soočamo s plenilskimi revijami in plenilskimi založniki, posledično pa z zavajajočimi metrikami za vrednotenje znanstvenih objav in tudi ugrabljenimi revijami.

Plenilske revije oz. založniki vabijo raziskovalce k objavi svojega raziskovalnega dela v njihovih revijah proti plačilu, ob tem pa obljubljajo kakovost, ki je v resnici ne nudijo, in se ponašajo z ugledom in verodostojnostjo, čeprav ju nimajo.

Tako imenovane ugrabljene revije prevzamejo identiteto neke ugledne revije, saj s podobnostjo imena ali celo z enakim imenom in ISSN številko zavajajo avtorje glede pristnosti revije. S tvorbo ponarejene spletne strani, ki ima podobno poimenovanje spletnega naslova kot originalna revija, vabijo avtorje k objavi člankov proti plačilu t. i. stroškov za procesiranje članka (ang. Article Processing Charge – APC). Namen je preslepiti avtorja, ki misli, da bo objavil članek v pomembni znanstveni reviji, ki visoko kotira tudi v vrednotenju znanstveno-raziskovalnega dela, pri tem pa se okoristiti s plačilom t. i. APC.

Posledice za avtorje so ogromne. OSIC-i, NUK in IZUM so dorekli rešitev za članke v COBISS-u, ki so bili v resnici objavljeni v lažni oz. ugrabljeni reviji. V primeru objave članka v ugrabljeni reviji Wulfenia se je kreiral nov bibliografski zapis za revijo, ki se mu je dodelila nova ISSN številka. Vsi članki, objavljeni v lažni reviji, so sedaj vezani na ta zapis za lažno revijo. Posledično je spremenjeno tudi vrednotenje člankov po pravilih ARRS, ki je nižje kot bi sicer bilo, če bi bili članki objavljeni v pravi reviji z naslovom Wulfenia.

Jeffrey Beall, ameriški knjižničar, objavlja in redno dopolnjuje sezname verjetnih plenilskih revij in založnikov, ugrabljenih revij in zavajajočih metrik:

* seznam verjetno plenilskih založnikov (http://scholarlyoa.com/publishers/),
* seznam verjetno plenilskih revij (http://scholarlyoa.com/individual-journals/),
* seznam ugrabljenih revij (http://scholarlyoa.com/other-pages/hijacked-journals/),
* seznam zavajajoče metrike (http://scholarlyoa.com/other-pages/misleading-metrics/).

**Nekateri pripisujejo te nepoštene založniške prakse izključno novi paradigmi znanstveno-raziskovalne komunikacije, to je odprtemu dostopu, kar pa ne drži! Prej bi lahko trdili, da je to posledica značilnosti elektronskega založništva na sploh.**

Pri izbiri revije za objavo članka je potrebno biti pozoren na naslednje značilnosti založnika:

* ISSN številka revije je enaka kot pri originalni reviji, vendar ima drugega založnika ali uredniški odbor;
* revija je prenehala izhajati oziroma sedaj izhaja pod novim imenom, vabilo k objavi pa je za staro revijo;
* založba hitro producira nove naslove revij (postavitvi spletnih strani svojih revij namenja malo časa, pogosto so vse postavljene na enaki predlogi);
* lastnik založbe je definiran tudi kot urednik večjega števila revij svoje založbe;
* ni mogoče identificirati posameznika kot urednika revije;
* ni mogoče identificirati uradnega uredniškega/recenzentskega odbora;
* ni informacij o akademskih dosežkih posameznikov (urednikov, recenzentov…);
* netransparentni postopki objavljanja (recenzijski postopek, uredniški postopek…);
* ni objavljenih politik/praks digitalne hrambe;
* nejasne (ali skrite) informacije o stroških avtorja (pogosto prvi pristop brez omembe plačila, kasneje pošljejo račun);
* ime revije je zelo široko definirano (pokriva pogosto nepovezana področja), nima povezave s poslanstvom originalne revije;
* goljufanje pri navedbi faktorja vpliva oz. navaja svoj, poseben faktor vpliva;
* goljufanje pri navajanju indeksiranja (npr. v indeksnih zbirkah, ki ne obstajajo ali navajanje uvrstitve v legitimne indeksne zbirke, kjer jih v resnici ni);
* založnik ne preverja (ali ne dovolj) kvalitete avtorjev/člankov: pogosti primeri plagiranja, samoplagiranja, manipulacije s fotografijami, računalniškega (po)ustvarjanja člankov (article spinning), objavljanja člankov, ki so jih napisala podjetja proti plačilu (article brokers, paper mills) …
* pompozne spletne strani založnika brez prave osnove in informacij (npr. »leading publisher« - v katalogih pa ima zelo mlado letnico ustanovitve);
* lokacijo založnika je težko odkriti (npr. afiliacija v drugi državi samo zaradi prestiža, realno posluje drugje);
* malo objav založnika v spletnih katalogih (npr. knjižnic);
* financira se samo s plačili avtorjev (APC), nima drugih finančnih virov, nima dolgoročnega poslovnega modela oziroma je ta nejasen.

Priznane knjižničarske in druge asociacije so izdelale spletno stran Think, Check, Submit (<http://thinkchecksubmit.org/>), ki je v pomoč avtorjem pri presoji izbire »prave« revije. Opozarjajo, da je potrebno razmisliti o naslednjih vprašanjih:

Ali revijo poznajo tudi vaši kolegi?

* Ali ste že kdaj prebrali kakšne članke iz te revije?
* Ali so kolegi že kdaj objavljali v tej reviji?
* Ali je enostavno najti najnovejše članke te revije?

Ali lahko enostavno identificirate založnika in njegove kontaktne podatke?

* Ali so podatki o založnikih jasno predstavljeni na spletni strani revije?
* Ali lahko z založnikom stopite v stik po telefonu, elektronski pošti ali po pošti?

Ali revija jasno opredeljuje način recenzije, ki jo uporablja?

Ali so članki te revije indeksirani v podatkovnih zbirkah, ki jih uporabljate?

Ali so jasno objavljeni stroški objave?

* Ali so na spletni strani navedeni podatki, kaj predstavljajo stroški objave in kdaj bodo zaračunani?

Ali prepoznate člane uredniškega odbora?

* Ali ste že vsaj slišali za člane uredniškega odbora?
* Ali v resnici obstajajo institucije s katerih prihajajo člani uredniškega odbora?
* Ali je uredniški odbor naveden na spletni strani revije?

Ali je založnik član priznane gospodarske iniciative?

* Ali je založnik član »Komiteja za etiko objavljanja« (ang. Committee on Publication Ethics - COPE?
* Če je revija odprtodostopna, ali je na seznamu revij v direktoriju »Directory of Open Access Journals – DOAJ«?
* Če je revija odprtodostopna, ali je založnik član asociacije odprtodostopnih založnikov »Open Scholarly Publishers’ Association – OASPA«?
* Ali je založnik član kakšnega drugega trgovskega združenja?

V pomoč smo avtorjem knjižničarji, ki vam lahko strokovno svetujemo. Za pomoč se obrnite na knjižničarje vaše matične knjižnice:

Mojca Markovič

[mojca.markovic@um.si](mailto:mojca.markovic@um.si); tel. 02 22 07 017

ali na knjižničarje Univerzitetne knjižnice Maribor:

Bernarda Korez, redaktor bibliografije UM

[bernarda.korez@um.si](mailto:bernarda.korez@um.si); tel. 02 25 07 447

Univerzitetna knjižnica Maribor

Mag. Dunja Legat

[dunja.legat@um.si](mailto:dunja.legat@um.si); tel 02 25 07 478

Univerzitetna knjižnica Maribor

Viri:

*Beall's list of publisher* (2015). Denver: Auraria Library, University of Colorado. Dostopno dne 9. 12. 2015 na spletnem naslovu: <http://scholarlyoa.com/publishers/> .

*DOAJ – Directory of Open Acces Journal* (2015). Lund: University. Dostopno dne 9. 12. 2015 na spletnem naslovu: <https://doaj.org/> .

*List of standalone journals* (2015). Denver: Auraria Library, University of Colorado. Dostopno dne 9. 12. 2015 na spletnem naslovu: <http://scholarlyoa.com/individual-journals/> .

*Nepoštene založniške prakse v akademskem okolju* (2015). Ljubjana: Univerza, Osrednja družboslovna knjižnica Jožeta Goričarja. Dostopno dne 3. 8. 2015 na spletnem naslovu: <http://vodici.fdv.uni-lj.si/subjects/guide.php?subject=nepostenizalozniki> .

*Scholarly open access* : critical analysis of open access publishing (2015). Dostopno dne 8. 12. 2015 na spletnem naslovu: <http://scholarlyoa.com/> .

*Think. Check. Submit*. (2015). Dostopno dne 8. 12. 2015 na spletnem naslovu: <http://thinkchecksubmit.org/> .

Sestavili: Dunja Legat, Bernarda Korez

december, 2015